Document ID: /roh_data/filtered/fineweb-2-filterrobots_roh.jsonl.gz/72587

Ins n'ha betg dad esser in pilot d'in eroplan per manischar ina drona. Tuttina po ina drona spert daventar privlusa – per exempel sche quella croda giu dal tschiel. Pervia da quai ha la Svizra ina lescha da dronas. L'onn 2021 vegn quella adattada.
L'UE cumanda
Entras ils contracts bilaterals è la Svizra obligada da surpigliar las novas reglas d'aviatica da l'Uniun europeica. Quai vala era per la lescha da dronas. En il parlament a Berna è dentant sa furmada resistenza, en connex cun novas reglas per manischar eroplans da model. Actualmain è la Svizra en consultaziun cun l'Uniun europeica.